BPP ทุ่ม 6.6 พันลบ.ลงทุน “พลังงานหมุนเวียน” สหรัฐฯ เชื่อดีมานด์สูง
BPP พร้อมทุ่ม 200 ล้านดอลลาร์ ลงทุนพลังงานหมุนเวียนที่สหรัฐ ขยายการลงทุนโครงการก๊าซธรรมชาติจากชั้นหินดินดาน   เชื่อมั่นความต้องการพลังงานสะอาดในสหรัฐพุ่งทะยาน 
BPP พร้อมทุ่ม 200 ล้านดอลลาร์ ลงทุนพลังงานหมุนเวียนที่สหรัฐฯ ขยายโครงการก๊าซธรรมชาติจากชั้นหินดินดาน เชื่อความต้องการพุ่งสูง
17 ธ.ค. 2564

บริษัท บ้านปู เพาเวอร์ จำกัด (มหาชน) หรือ BPP กำลังวางกลยุทธ์เพื่อสร้างการเติบโตในสหรัฐ ด้วยการให้คำมั่นว่าจะลงทุนเป็นเงินอย่างน้อย 200 ล้านดอลลาร์ในโครงการพลังงานหมุนเวียน เพื่อเพิ่มพอร์ตการลงทุนในโครงการก๊าซธรรมชาติจากชั้นหินดินดาน (Shale Gas) และพลังงานไฟฟ้าจากที่มีอยู่ในปัจจุบัน
ด้าน นายกิรณ ลิมปพยอม ประธานเจ้าหน้าที่บริหารของของ BPP เปิดเผยว่า BPP ซึ่งเป็นบริษัทลูกของ บริษัท บ้านปู จำกัด (มหาชน) หรือ  BANPU วางแผนที่จะสร้างโครงการพลังงานแสงอาทิตย์และพลังงานลมที่มีกำลังการผลิตประมาณ 400 เมกะวัตต์ในรัฐเท็กซัสในปีหน้า พร้อมกับกล่าวว่า ภายใน 2568 โรงไฟฟ้าในรัฐเท็กซัสจะมีสัดส่วนราว 50% ของพอร์ตการลงทุนพลังงานหมุนเวียนทั่วโลก ซึ่งพอร์ตลงทุนของ BPP นั้น รวมถึงโรงไฟฟ้าในประเทศออสเตรเลีย, จีน และญี่ปุ่น
ขณะที่สำนักข่าวบลูมเบิร์กรายงานว่า BANPU เป็นบริษัทไทยรายใหญ่สุดที่พุ่งเป้าลงทุนในตลาดพลังงานหมุนเวียนในสหรัฐ เนื่องจากเชื่อมั่นว่าความต้องการแหล่งพลังงานสะอาดในสหรัฐจะเพิ่มสูงขึ้น
ทั้งนี้ BPP ได้เข้าซื้อหุ้น 100% ในบริษัท Temple Generation Intermediate Holdings II, LLC ซึ่งเป็นบริษัทผลิตไฟฟ้าในรัฐเท็กซัส คิดเป็นมูลค่า 430 ล้านดอลลาร์ โดยมีเป้าหมายที่จะจัดหาก๊าซธรรมชาติจากแหล่ง Shale Gas ของตนเองในสหรัฐ
นอกจากนี้สหรัฐมีความต้องการพลังงานในระดับที่สูงมากและมีการเติบโตที่ต่อเนื่อง และในเท็กซัสเพียงรัฐเดียว มีปริมาณความต้องการเทียบเท่ากับในประเทศไทย ขณะเดียวกันความต้องการในประเทศไทยมีการขยายตัวขึ้นทุกปี อุปทานจากโครงการพลังงานก็ขยายตัวขึ้นในอัตราเดียวกัน ดังนั้นทาง BPP จึงมองหาโอกาสในที่อื่น ๆ เพิ่มขึ้น
“รัฐเท็กซัสกำลังบูมในเรื่องพลังงานทดแทน รัฐแห่งนี้มีมวลลมมหาศาล มีแสงแดด และมีที่ดินมากกว่าประเทศไทย แน่นอนว่าโอกาสสำหรับพลังงานหมุนเวียนไม่ได้จำกัดอยู่แค่ในสหรัฐเท่านั้น แต่ในระยะใกล้นี้ เราจะมุ่งเน้นการลงทุนในสหรัฐ” นายกิรณ กล่าว